- Salmo
- <
- 16
- >

Salmo 16
16
Iyaman Begew Sin Komadkadwaan Diyos
1 Sik-a ay Diyos, somalaknib ka koma,
tan din pankamangak et sik-a.
2 Tet-ewa din inbagak ay sik-a di Diyos ko,
sik-a anggoy di kapoan di siged isnan biyag ko.
3 Din matalek ay ipogaw mo isnan daga,
bigbigek din sigesiged ay ogali da
et maragsakanak ay makikadkadwa en daida.*Baken nalawag din kanana sin Hebreo. Di odom ay kaiologan nina sin Hebreo et: Magay silbin din sinan didiyos isnan daga, madosa am-in ay maragsakan ay manaydayaw en daida.
4 Din mangdayaw si didiyosen,
ad-ado ay ligat di en da lak-amen.
Adiak maitapi en daida ay mangidaton si dada,
sigaak abe ay mangibaga sin ngadan di didiyosen da.
5 Ibilang kos sik-a, Apo, ay nabanol ay tawid ko,
mapon sik-a am-in ay masapol ko.
Sik-a di makaammo sin biyag kon to.
6 Maymayat di inpatawid mo
et palalo di ragsak ko.
7 Man-iyamanak, Apo, tan bomagbaga ka.
Olay sin labi et omitdo nan konsinsiya.
8 Adiak emegyat, tan ammok ay komadkadwa ka,
kankanayon abe ay bomadbadang ka.
9 Isonga palalo di ragsak ko
ya natalna di nemnem ko.
10 Tan adi ka tomaynan sin kaot ko,
adi ka aben ipalobos ay madonot nan awak ko,
sak-en ay matalek ay bag-en mo.†Di esa abe ay kaiologan nina sin Hebreo et: Tan adi kan ipalobos nan matalek ay baam, ay sin kad-an di natey di ena pantongpalan.
11 Din danan ay maiturong sin biyag et en ka itdo,
makikadwaak en sik-a isonga peteg di ragsak ko.

- Salmo
- <
- 16
- >

*16:3 Baken nalawag din kanana sin Hebreo. Di odom ay kaiologan nina sin Hebreo et: Magay silbin din sinan didiyos isnan daga, madosa am-in ay maragsakan ay manaydayaw en daida.

†16:10 Di esa abe ay kaiologan nina sin Hebreo et: Tan adi kan ipalobos nan matalek ay baam, ay sin kad-an di natey di ena pantongpalan.

© 2016 Wycliffe Bible Translators of Canada, Inc.